b'\n_START_ARTICLE_\nRautakaarti\n_START_PARAGRAPH_\nRautakaarti (rom. Garda de Fier) oli Romaniassa ennen toista maailmansotaa toiminut \xc3\xa4\xc3\xa4rioikeistolainen ja fasistisena pidetty puolue. Puolue perustettiin vuonna 1927 nimell\xc3\xa4 Arkkienkeli Mikaelin legioona ja se toimi toisen maailmansodan alkuvuosiin saakka. Useimmista fasistisista puolueista poiketen Rautakaartin ideologiassa ortodoksinen kristinusko oli keskeisess\xc3\xa4 asemassa. Puolueen perustajana ja karismaattisena johtajana toimi Corneliu Zelea Codreanu vuoteen 1938 saakka, jolloin Romanian hallitus vangitsi ja surmasi h\xc3\xa4net. Rautakaarti otti osaa holokaustiin, mutta h\xc3\xa4visi Saksan armeijalle ja Ion Antonescun kannattajille kolmip\xc3\xa4iv\xc3\xa4isess\xc3\xa4 sis\xc3\xa4llissodassa tammikuussa 1941, mink\xc3\xa4 j\xc3\xa4lkeen liike murskattiin.'